Sophie Hæstorp Andersen (S), 2025-06-04:
Tak for en god debat, om end også en noget skarp debat indimellem, hvor der bliver lagt mange ting frem, som man skal forholde sig til, og lagt mange motiver ud fra de forskellige partier.
Men jeg vil sige, at jeg glæder mig.
Jeg glæder mig, fordi vi nu kan komme i gang med at blive klogere, både på fortiden og på fremtiden.
Samtidig kan vi tilbyde bedre støtte til de adopterede, både børnene og dem, der nu er voksne.
Det skylder vi, og det skylder vi dem, for det er dem, hele den debat, vi har haft i dag, drejer sig om.
Vi vil med den aftale, der er blevet offentliggjort i dag, gerne sikre bedre viden om fortiden, og det kommer til at gå hånd i hånd med mulighed for bedre støtte til de adopterede.
Vi taler både om mere psykologfaglig støtte her i landet, men også om støtte til at forstå sin egen sag, når man har fået indsigt i den, og om juridisk rådgivning, hvis man vil følge op på det.
Så vil vi rent faktisk også sørge for, at der er fire helt centrale lande, hvor der nu bliver mulighed for på de danske repræsentationer at få konkret og individuel hjælp til at få indsigt i ens egne adoptionspapirer her i landet.
Det arbejde, der nu bliver iværksat, skal i alle sammenhænge have afsæt i barnets bedste i adoptionsprocessen.
Det gælder også den fremadrettede undersøgelse, der er blevet besluttet.
Den skal netop med det vigtige afsæt grundigt belyse mulighederne for adoption i fremtiden.
For mig er en bredere viden om, hvordan adoptionsforløbene var i fortiden, rigtig vigtig.
Med den undersøgelse, som regeringen lægger op til i aftalen med SF og Konservative, kommer vi rundt om alle samarbejdslande og -områder i godt 50 år.
Det er en kæmpe mundfuld, og spørgsmålet er jo også, om man i lyset af den undersøgelses spændvidde overhovedet reelt kan få den nødvendige viden til at tage stilling til et ansvar.
Nu skal vi i gang.
Det har allerede taget lang tid at komme hertil.
Det har flere påpeget, og det er jeg sådan set enig i.
Ud over at sikre viden om det bagudrettede etablerer vi jo også, som jeg nævnte før, hjælp og støtte til at få viden om ens historie og håndtere denne.
I forhold til det juridiske initiativ, som har været nævnt i dag, er det klart min forventning, at vi selvfølgelig gør det via en organisation eller ngo, som vi kender det fra f.eks. Børns Vilkårs bisidderordning eller lignende, så det ikke er Ankestyrelsen, som nogle var inde på, der skal sidde og give juridisk hjælp til at få undersøgt sager.
På den måde mener jeg også, at aftalen kan få meget konkret effekt for den enkelte adopterede, og at vi på den måde kan hjælpe.
I forhold til det fremadrettede er det jo sådan, at regeringen mener, at også international adoption fremover skal være en mulighed, men jeg vil også gerne sige, at det jo ikke er en mulighed, der bare lige står åben i dag.
Det skal ske på en måde, hvor man kan have ro i maven.
Vi skal nu undersøge, hvor mange børn der har behov for hjælp gennem adoption, og hvordan vi i så fald kan give dem det på den rigtige måde.
Både internationalt, men i høj grad også nationalt, kommer vi til at kaste lys på den del.
I den sammenhæng er det også vigtigt, at vi husker på, at vi i Danmark faktisk har børn, der har behov for en ny familie.
Dem er vi også forpligtet til at hjælpe.
Til sidst vil jeg bare slå fast og sige, som jeg også sagde før, at vi i halvandet år har siddet fast i forhold til at komme videre med den her uvildige afdækning.
Det har under hele forhandlingsforløbet, også i forbindelse med SSA-aftalen for i år, været tydeligt, at det på nogle strækninger kunne være enormt svært at nå til enighed, alle partierne i Folketinget.
Jeg har ikke på noget tidspunkt været utydelig omkring, hvad regeringen ønskede, og nu har det som forventet også vist sig, at vi desværre ikke alle sammen kunne blive enige.
Men det gør mig ikke mindre stolt over, at vi nu tager en lang række initiativer i forhold til at hjælpe adopterede, der er her i Danmark, således at man kan få kendskab til sin egen historie og få hjælp til at rette op på og kaste lys på det, der skete i fortiden under nogle helt andre former og i nogle lande, som vi i dag i mange tilfælde slet ikke arbejder sammen med mere.
Tak for ordet.